**J-pop** (jaapani keeles ジェイポップ ehk J-POP, *jeipoppu*, lühend inglise keelsest fraasist *Japanese popular music* ehk "jaapani populaarmuusika") on muusikažanr, mis pärineb Jaapanist. Jaapanis tuntakse seda lühendatud kujul **pops** (ポップス, *poppusu*). J-pop on osa jaapani popmuusikast, mis muutus peavoolu žanriks 1990. aastatel. Selle juured ulatuvad aga 1960. aastatesse.

J-popi tekkimist mõjutas tugevalt lääne popmuusika. Suurimad J-popi arengu mõjutajad olid arvatavasti briti rokkbänd The Beatles kui ka ameerika rokkbänd The Beach Boys.

J-poppi viljelevad muusikud pole pelgalt lauljad ja osavad tantsijad. Nad on popkultuuriikoonid. Nemad loovad Jaapani popkultuuris uusi trende, alates muusikast kuni moeni. 

Lisaks popmuusikale kuuluvad J-popi alla ka paljud teised muusikastiilid, näiteks jaapani rokkmuusika ja hiphopmuusika. Mõned tuntud J-popi allžanrid on *shibuya-kei* ja *visual-kei*.

Ajalugu
-------

### Algus

J-popi algeid võib leida juba Shōwa perioodil laialdaselt levinud džässmuusikast. Tol ajal kasutati selles muusikastiilis vaid neid muusikainstrumente, mida varem oli kasutatud sõjaväemarssidel ja klassikalises muusikas. Teise maailmasõja ajal vajus džässmuusika unustuse hõlma, kuid 1952. aastal naasis džässmuusika taas. Seda aastat nimetati Jaapanis "džässibuumi aastaks".

Pärast džässiajastut algas Jaapanis *rock'n'roll*'i maania, mis sai alguse 1956. aastal ning jõudis oma haripunkti aastal 1959. Ta jõudis haripunkti seetõttu, et populaarne film kasutas just Jaapani *rock'n'roll* bändide muusikat. Sellest hetkest algas traditsioonilise Jaapani popmuusika liitmine *rock'n'roll*iga. Mõningad artistid said mõjutusi hoopiski lääneriikidest, luues kavereid juba loodud lääneriikide bändide lugudest. Palju avaldas tollasele muusikaskeenele ka Elvis.

#### The Tokyo Beatles

The Beatles oli 20. sajandi üks suuremaid ja edukamaid ansambleid. 1963. aastal algas läänemaailmas biitlimaania ning sellest ei jäänud ilma ka Jaapan. Jaapanis tekkis oma subkultuur, mis jäljendas päris ansamblit The Beatles ning neil oli ka oma jälgijaskond, kes käis nende esinemisi Tōkyō klubides vaatamas. Enne 1964. aasta Tokyo olümpiamänge jäädvustas fotograaf Michael Rougier sellest subkultuurist ühe õhtu. Ta märkas, et ansamblil The Tokyo Beatles on oma fänkond. The Tokyo Beatles olid väidetavalt ka päris head muusikud, mitte lihtsalt odavad parodeerijad. Nad laulsid biitlite laule jaapani ja inglise keele segus, mida tehakse J-Popis tänapäevani. Neil olid ka päris ansambli liikmete soengutega sarnased soengud. The Tokyo Beatles avaldasid ka albumi "Please, Please me". See oli ka päris biitlite esimese albumi nimi. Tokyo biitlid aga läksid 1960. aastatel vaikselt laiali. Algupärane The Beatles käis Jaapanis esmakordselt 1966. aastal.

#### *City pop*

*City pop* (jaapani keeles: シティ・ポップ, *shiti poppu*) on džässi ja disko sugemetega Jaapani popmuusika alažanr, mis oli populaarne Jaapanis 1970. aastate keskelt 1980. aastate lõpuni. Selle populaarsuse tipuks võib pidada 1981. aastat, kui laulja Tatsurō Yamashita album "Ride on Time" pääses Jaapani muusikaedetabelis 1. kohale. Väljaspool Jaapanit muutus *city pop* kuulatumaks ja tuntumaks 2010. aastatel, kui internetis levis laulja Mariya Takeuchi laul „Plastic Love". Veel mõned kuulsamad c*ity pop*i artistid olid näiteks Taeko Ōnuki, Yumi Arai, Anri, Momoko Kikuchi ja Minako Yoshida.

Žanrina on *city pop* mitmekesine. Lisaks džässile ja diskole sai *city pop* inspiratsiooni ka USA teistest muusikastiilidest ja -žanritest, näiteks R&B-st, funkist ja soulist. *City pop*'ile on omane ka rõõmsameelne ja muretu toon, mis peegeldab hästi Jaapani tolleaegset majanduslikku õitsengut aastatel 1986–1991.

### J-popi termini tekkimine ja tähenduse kujunemine

1980. aastate lõpus tekkisid kaasaskantavad raadiod ja CD-mängijad. Muusikat sai kuulata eri kohtades ja ringi liikudes. Kasvas muusika kuulajaskond, sealhulgas naiste seas, kes sageli eelistasid popmuusikat raskemakujulisele klassikalisele või rokk-muusikale. Võimalik, et osaliselt seetõttu suurenes nõudlus muusikale, mis oleks moodsam ja n-ö kergem. Moodsaks peeti näiteks lääne (peamiselt Euroopa ja USA) popmuusikat.

Esimest korda kõlas termin "J-pop" 1988. aastal. Selle lõi Jaapani raadiojaam J-Wave, mis algul mängis vaid lääne muusikat. 1980. lõpus survestati J-Wave’i esitama ka jaapani populaarmuusikat, kuid arvati, et J-Wave’i kuulajad on senise jaapani populaarmuusika ehk *kayōkyoku* kuulamiseks liiga noor ja trendikas. Seetõttu hakati valima seal raadios mängimiseks laule, mis olid jaapani päritolu, kuid kõlasid, nagu oleksid pärit läänest. Neid laule hakati nimetama J-popiks.

 

Termini loomise ajal esindas J-pop vaid moodsamat n-ö lääneliku kõlaga jaapani populaarmuusikat. 1990. aastate vältel aga tähendus laienes ning J-pop sai hõlmama peaaegu kogu kaasaegset noortele suunatud jaapani populaarmuusikat, sõltumata muusikastiilist või -žanrist. 

X Japani esinemine. Ekraanil lahkunud liige Hide
### 1990. aastad

1990. aastatel toimus J-popi kui muusikastiili täielik kinnistumine. Aastatel 1990-1993 domineerisid J-popi muusikaskeenet ja seega ka üldist Jaapani muusikaskeenet Being Agency artistid. Neid kutsuti Being Systemiks (ビーイング系, *Bīingu kei*). Just selle plaadiagentuuri artistid jõudsid tabelite tippu ning püstitasid seega palju uusi rekordeid. Aastatel 1997-1999 toimus veel suurem müügikasv. 1997. aasta oktoobris avaldas Jaapani rokkbänd Glay albumi Review - The Best of Glay, mis müüs 4,87 miljonit eksemplari. Selle trumpas üle aga järgneval aastal ilmunud B'z album B'z The Best "Pleasure". See album müüs omakorda 5,12 miljonit eksemplari. Kasv aga ei peatunud. 1999. aasta märtsis andis Hikaru Utada, kes andis välja oma esimese Jaapani turule mõeldud albumi. Seda müüdi rekordilised 7,65 miljonit eksemplari, mis tähendas selle aja parima läbimüügiga albumit Oriconi ajaloos.

X Japan, kes oli 1982. aastal loodud rokkbänd teatas oma lahkuminekust 1997. aasta septembris. Nende kitarrist Hide suri 1998. aasta mais. Tema ärasaatmisel oli kohal umbes 50 000 inimest.

#### *Shibuya-kei*

*Shibuya-kei* on 1980. aastate lõpus tekkinud jaapani populaarmuusika žanr, mida iseloomustab rahvusvahelisus. See ühendab džässi, bossa novat ning "kergemat" muusikat lääne (briti, USA ja prantsuse) retro-popiga. Žanr sai nime Jaapani pealinna Tōkyō alla kuuluva ringkonna Shibuya järgi. Tōkyō oli ka koht, kus enamik *shibuya-kei* artistidest tegutsesid. Mõned kuulsamad *shibuya-kei* artistid olid näiteks Yasuharu Konishi, Pizzicato Five, Keigo Oyamada (CORNELIUS), Flipper’s Guitar, Love Tambourines, Takako Minekawa ja Yukari Fresh.

### 2000. aastad

#### Vocaloidid

2000. aastatel tekkis Jaapanis esmakordselt selline muusikaline fenomen nagu vocaloidid. Need on virtuaalsed iidolid, kes inimhääle asemel esitavad laule häälesüntesaatori ja muusikaprogrammi abil. Ülemaailmselt kuulsaim virtuaalne iidol on Hatsune Miku – helesiniste juustega virtuaalne lauljatar, kes debüteeris 2007. aastal Jaapani videosaidil Nico Nico Douga talle kirjutatud originaalsete lauludega.

J-pop ja K-pop
--------------

J-pop ja K-pop erinevad nii muusika kui ka turunduse poolest. J-pop erineb K-popist seetõttu, et selle turundus ja ka kõla on kujundatud just Jaapani turu jaoks. See hõlmab eurooplaste jaoks mitteklassikalisi helistikuvahetusi ja ka muud. K-pop aga vastupidi üritab just väga imponeerida lisaks koduturule ka läänemaailmale. J-popi artistid rõhuvad oma väljanägemises ja olekus pigem *Kawaii*le (かわいい või 可愛い), mis tähendab lapselikku, armsat. Armas olemine ja väljanägemine on J-popis ääretu tähtsusega. Seevastu aga K-popis rõhutakse seksapiilsusele.

Utada Hikaru

Galerii
-------

* Momoiro Clover ZMomoiro Clover Z
* AKB48AKB48
* SKE48SKE48
* Morning MusumeMorning Musume
* Berryz KoboBerryz Kobo
* PerfumePerfume

Vaata ka
--------

* K-pop

Viited
------

1. 1 2  "J-POPって何だろう？そして今、改めて歌謡曲の魅力とは？" (jaapani keel). Chūkyō Television Broadcasting. 2008. Originaali arhiivikoopia seisuga 12.03.2009. Vaadatud 1.10.2013.`{{cite web}}`: CS1 hooldus: tundmatu keel (link)
2. 1 2 3 4 5 6 7  Mōri, Yoshitaka (16. november 2009). "J‐pop: from the ideology of creativity to DiY music culture" (inglise).
3. 1 2  Ugaya, Hiromichi (2005). *What is J‐pop?*. Tōkyō: Iwanami Shoten.
4. ↑  Oricon (21. juuni 2006). "究極のビートルズ来日賞味法! ビートルズが日本に与えたもの".
5. 1 2 3 4  Trafalgar (20.01.2021). "An introduction to the wonderful world of J-Pop".
6. ↑  Amanda Uren. "The Tokyo Beatles". *Mashable*.
7. 1 2 3  Salazar, Jeffrey (2021). "Memory Vague: A History of City Pop".
8. ↑  Toshikazu Kanezawa 金澤寿和. toim (2013). *Raito merō wamono supesharu Light Mellow 和モノ Special*. Tōkyō: Rutles 株式会社ラトルズ.
9. ↑  "J-WAVE開局20周年…若年層の圧倒的な支持を受けるラジオ局のこれから". *Tokyo Shimbun* (jaapani keel). 30. september 2008.`{{cite news}}`: CS1 hooldus: tundmatu keel (link)
10. ↑  Nikkan Sports (27. mai 2007). "ＺＡＲＤ坂井泉水さん病院階段から転落死". Originaali arhiivikoopia seisuga 23. jaanuar 2009. Vaadatud 27. mail 2007.
11. ↑  Oricon. "トレンディドラマとともに訪れた90年代のミリオンセールス時代".
12. ↑  Oricon. "坂井さんを偲び、最後は3500人が「負けないで」を大合唱".
13. 1 2 3  Roberts, Martin (jaanuar 2013). "'A new stereophonic sound spectacular': Shibuya-kei as transnational soundscape" (pdf) (inglise).
14. ↑  Anderson, Natasha (11. oktoober 2021). "Hatsune Miku, Virtual Idols, and Transforming the Popular Music Experience" (pdf) (inglise).
15. ↑  GonGoss (9. september 2007). "White Letter - Hatsune Miku". *nicovideo.jp*. Vaadatud 16.05.2022.

Välislingid
-----------

|  |  |
| --- | --- |
|  | Pildid, videod ja helifailid Commonsis: **J-pop** |